
Stanovisko Združenia podnikateľov Slovenska (ZPS) a Slovenského živnostenského zväzu (SŽZ) k rozhodnutiu vlády pripraviť návrh na likvidáciu Národnej agentúry pre rozvoj malého a stredného podnikania (NARMSP)
1. ZPS a SŽZ ako zakladajúci členovia NARMSP vyjadrujú zásadný nesúhlas s rozhodnutím vlády pripraviť návrh na likvidáciu NARMSP. Obe organizácie považujú toto rozhodnutie za čisto politické, unáhlené a čo do dôsledkov nepremyslené gesto, ktoré: 1. nerieši problém pochybného investovania finančných prostriedkov, ktoré sa deje mimo agentúry, 2. nespravodlivo postihuje zamestnancov agentúry a členov jej orgánov, ktorí daný stav nezapríčinili, 3. likviduje inštitúciu, ktorá za 17 rokov svojej existencie preukázala svoju opodstatnenosť a tým poškodzuje malých a stredných podnikateľov na Slovensku.

2. ZPS a SŽZ vidia hlavnú príčinu problémov vzniknutých v r. 2006 a neskôr v spôsobe nastavenia fondov rizikového kapitálu a ich zmluvných vzťahov s Fondom fondov, dcérskou spoločnosťou NARMSP, v dôsledku ktorého prišlo de facto k vyvedeniu veľkých finančných prostriedkov spod kontroly NARMSP, k znemožneniu účinného dohľadu nad spôsobom ich použitia a k neproporcionálnemu zadefinovaniu práv a povinností medzi Fondom fondov a manažérskymi spoločnosťami spravujúcimi fondy.
3. ZPS a SŽZ, ani ich zástupcovia v orgánoch NARMSP, nikdy neblokovali akékoľvek snahy MH SR o relevantný dohľad nad prostriedkami vloženými do fondov rizikového kapitálu. Naopak, zástupcovia ZPS a SŽZ v orgánoch NARMSP ihneď ako dostali prvé znepokojujúce signály o investíciách, začali na tieto problémy nielen upozorňovať, ale aj žiadať nápravu, či už na zasadnutiach Správnej rady, zasadnutiach Zboru zástupcov alebo spoločnými listami ZPS a SŽZ.
4. Zástupcovia ZPS a SŽZ, nominovaní v orgánoch NARMSP, prehlasujú, že táto kauza bola otvorená a prerokovávaná dávno predtým, ako pani premiérka na to upozornila. Práve z iniciatívy členov ZPS a SŽZ sa táto kauza otvorila a na podnet zboru zástupcov bol vykonaný audit vo Fonde seed capital. Na základe výsledkov auditu bol podaný návrh na výmenu manažérskej spoločnosti tohto fondu. Rovnako konala aj správna rada, keď ZPS a SŽZ navrhli generálnemu riaditeľovi, aby podal žalobu na neznámeho páchateľa.

5. Keďže zástupcovia ZPS a SŽZ preukázateľne konali v záujme zastavenia netransparentnosti pri investovaní prostriedkov v rámci fondov rizikového kapitálu, ZPS a SŽZ nesúhlasia s ich odvolaním z orgánov NARMSP, ako to v rámci výmeny všetkých členov Správnej a Dozornej rady NARMSP žiada premiérka Radičová.

6. ZPS a SŽZ spoločne vyzývajú vládu SR na zrušenie uznesenia o príprave návrhu na likvidáciu NARMSP, na komplexné posúdenie celej situácie a na podniknutie účinných krokov vedúcich k zrušeniu pre štát nevýhodných zmlúv o správe ním zverených prostriedkov a k výmene manažérskych spoločností spravujúcich problematické fondy.  

V Bratislave,
dňa 01. 10. 2010

